b'\n_START_ARTICLE_\nRajasthanilaiset mustalaistanssit\n_START_PARAGRAPH_\nRajasthanilaiset mustalaistanssit ovat perinteisi\xc3\xa4 intialaisia kansantansseja Rajasthanin aavikolla asuvien mustalaisheimojen parista. Ominaisia niille ovat mm. naisten vastap\xc3\xa4iv\xc3\xa4\xc3\xa4n tapahtuvat py\xc3\xb6rimisliikkeet sek\xc3\xa4 rumpu ja ruokopillisoitinten s\xc3\xa4estys._NEWLINE_Kalbeliya-mustalaisheimon j\xc3\xa4senet esiintyiv\xc3\xa4t ennen maharajoille ja kuninkaille, mutta t\xc3\xa4m\xc3\xa4n p\xc3\xa4iv\xc3\xa4n Intiassa he kuuluvat alimpiin kasteihin kokien monenlaista diskriminaatiota johtuen mm. siit\xc3\xa4, ett\xc3\xa4 heimon j\xc3\xa4seni\xc3\xa4 pidet\xc3\xa4\xc3\xa4n talonvaltaajina._NEWLINE_Kalbeliyoiden perinteiset ammatit ovat k\xc3\xa4\xc3\xa4rmeenlumooja sek\xc3\xa4 tanssija ja muusikko. T\xc3\xa4t\xc3\xa4 erityist\xc3\xa4 suhdettaan kobriin kuvastavat my\xc3\xb6s monet Kalbeliya tanssit._NEWLINE_Kalbeliya-heimo taistelee s\xc3\xa4ilytt\xc3\xa4\xc3\xa4kseen perinteiset tanssinsa ja laulunsa ja he ovatkin saaneet uutta yleis\xc3\xb6\xc3\xa4 erilaisilta kansantanssifestivaaleilta mm. Intiassa ja Nepalissa. He toimivat nyky\xc3\xa4\xc3\xa4n my\xc3\xb6s turistien viihdytt\xc3\xa4jin\xc3\xa4 hotelleissa, markkinoilla ja messuilla._NEWLINE_Kalbeliya-mustalaistanssien tyypillinen soitin on ruokopilli Pungi, "kansanmusiikkioboe", joka on valmistettu kuivasta hedelm\xc3\xa4nkuoresta (kalebassista) johon on liitetty mehil\xc3\xa4isvahalla ruokopillit molempiin p\xc3\xa4ihin.Orkesterissa on lis\xc3\xa4ksi suuri keh\xc3\xa4rumpu "Chang", jota voi soittaa kaksikin muusikkoa, toisen soittaessa pehme\xc3\xa4ll\xc3\xa4 kapulalla ja k\xc3\xa4dell\xc3\xa4 ja toisen soittaessa ohuilla tikuilla.Lis\xc3\xa4ksi mukana orkestereissa on sormisymbaaleja ja joskus muita intialaisia rumpuja (Dhol, Dholak) sek\xc3\xa4 tamburiineja._NEWLINE_Kalbeliya-mustalaisten tansseja ovat mm.instrumentaalimusiikilla s\xc3\xa4estett\xc3\xa4v\xc3\xa4 Matku, joka on naisten oma viihdyketanssi, sek\xc3\xa4 Loor, jota esitet\xc3\xa4\xc3\xa4n Holi-festivaalin aikaan._NEWLINE_Lapsia ei kouluteta erikseen tanssimaan tai soittamaan vaan he oppivat kansantaiteen aikuisia matkimalla. Jatkuva into harjoittelemiseen tekee esityksist\xc3\xa4 lopulta taidokkaita ja monipuolisia. Kalbeliya-mustalaiset muokkaavat ja kehitt\xc3\xa4v\xc3\xa4t improvisoimalla perinteit\xc3\xa4\xc3\xa4n jatkuvasti ._NEWLINE_Muita Rajasthanin mustalaistansseja esitt\xc3\xa4v\xc3\xa4t mm. Bopa-heimo, joka Kalbeliya-heimon tapaan el\xc3\xa4tt\xc3\xa4\xc3\xa4 itsens\xc3\xa4 tanssilla ja musiikilla.'